Document ID: 31999L0099

31999L0099
L 334/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 1999/99/ЕО НА КОМИСИЯТА
от 15 декември 1999 година
за привеждане в съответствие с техническия прогрес на Директива 80/1269/ЕИО на Съвета за сближаване на законодателствата на държавите-членки по отношение на мощността на двигателите на моторните превозни средства
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателството на държавите-членки по отношение на типовото одобрение на моторните превозни средства и на техните ремаркета (1), последно изменена с Директива 98/91/ЕО на Европейския парламент и на Съвета (2), и по-специално член 13, параграф 2,
като взе предвид Директива 80/1269/ЕИО на Съвета от 16 декември 1980 г. за сближаване на законодателството на държавите-членки по отношение на мощността на двигателите на моторните превозни средства (3), последно изменена с Директива 97/21/ЕО на Комисията (4), и по-специално член 3,
като има предвид, че:
(1)
Директива 80/1269/ЕИО е една от специалните директиви на процедурата за типово одобрение на ЕО, създадена с Директива 70/156/ЕИО; поради това, разпоредбите на Директива 70/156/ЕИО относно системите, компонентите и обособените технически възли на превозното средство, се прилагат за настоящата директива.
(2)
В рамките на типовото одобрение на превозни средства, работещи с газ (ВНГ, втечнен нефтен газ, и ПГ, природен газ), е необходимо в Директива 80/1269/ЕИО да се въведат разпоредби за измерване на мощността на двигателите на тези превозни средства, в частност по отношение на горивата, които да се използват при изпитването в съответствие с Директива 98/77/ЕО на Комисията от 2 октомври 1998 г. за привеждане в съответствие с техническия прогрес на Директива 70/220/ЕИО на Съвета за сближаване на законодателството на държавите-членки относно мерките, които трябва да се вземат срещу замърсяването на въздуха от емисиите на моторните превозни средства (5); в това отношение е подходящо да се спазват техническите изисквания, приети от Икономическата комисия на ООН за Европа в Регламент № 85 (6).
(3)
Мерките, предвидени в настоящата директива, са в съответствие със становището на Комитета за привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
Приложение I към Директива 80/1269/ЕИО се изменя в съответствие с настоящата директива.
Член 2
1. Считано от 1 януари 2000 г., държавите-членки на основания, свързани с мощността на двигателя, не могат:
-
да отказват да издават типово одобрение на ЕО в съответствие с член 4, параграф 1 от Директива 70/156/ЕИО за тип моторно превозно средство,
-
нито да отказват да издават национално типово одобрение,
-
нито да забраняват регистрацията, продажбата или въвеждането в експлоатация на превозни средства, в съответствие с член 7 от Директива 70/156/ЕИО,
ако мощността на двигателя е била определена в съответствие с изискванията на Директива 80/1269/ЕИО, изменена и допълнена с настоящата директива.
2. Считано от 1 януари 2000 г., държавите-членки:
-
преустановяват да издават типово одобрение на ЕО в съответствие с член 4, параграф 1 от Директива 70/156/ЕИО, и
-
могат да отказват да издават национално типово одобрение, доколкото няма позоваване на разпоредбите на член 8, параграф 2 от Директива 70/156/ЕИО,
за тип превозно средство, ако мощността на двигателя не е била определена в съответствие с изискванията на Директива 80/1269/ЕИО, изменена и допълнена с настоящата директива.
Член 3
1. Държавите-членки въвеждат в действие необходимите законови, подзаконови и административни разпоредби, за да се съобразят с настоящата директива преди 31 декември 1999 г. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им обнародване. Условията и редът на това позоваване се определят от държавите-членки.
2. Държавите-членки уведомяват Комисията за текста на основните разпоредби от вътрешното законодателство, които те приемат в областта, регулирана от настоящата директива.
Член 4
Настоящата директива влиза в сила на третия ден от датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Брюксел на 15 декември 1999 година.

Labels: 7
8
1
15